CELEX: 32021R1922
Language: el
Date: 2021-11-04 00:00:00
Title: Εκτελεστικός κανονισμός (ΕΕ) 2021/1922 της Επιτροπής της 4ης Νοεμβρίου 2021 για την τροποποίηση του εκτελεστικού κανονισμού (ΕΕ) 2018/1517 για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) 2018/581 του Συμβουλίου σχετικά με την προσωρινή αναστολή των αυτόνομων δασμών του κοινού δασμολογίου για ορισμένα αγαθά που μπορούν να ενσωματωθούν ή να χρησιμοποιηθούν σε αεροσκάφη

5.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 391/43
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1922 ΤΗΣ ΕΠΙΤΡΟΠΗΣ
         της 4ης Νοεμβρίου 2021
         για την τροποποίηση του εκτελεστικού κανονισμού (ΕΕ) 2018/1517 για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) 2018/581 του Συμβουλίου σχετικά με την προσωρινή αναστολή των αυτόνομων δασμών του κοινού δασμολογίου για ορισμένα αγαθά που μπορούν να ενσωματωθούν ή να χρησιμοποιηθούν σε αεροσκάφη
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/581 του Συμβουλίου, της 16ης Απριλίου 2018, σχετικά με την προσωρινή αναστολή των αυτόνομων δασμών του κοινού δασμολογίου για ορισμένα αγαθά που μπορούν να ενσωματωθούν ή να χρησιμοποιηθούν σε αεροσκάφη και την κατάργηση του κανονισμού (ΕΚ) αριθ. 1147/2002 (1), και ιδίως το άρθρο 2 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/581 αναστέλλει προσωρινά τους αυτόνομους δασμούς του κοινού δασμολογίου για ορισμένα αγαθά που μπορούν να ενσωματωθούν ή να χρησιμοποιηθούν σε αεροσκάφη.
                  
               
                     (2)
                  
                  
                     Το παράρτημα II του εκτελεστικού κανονισμού (ΕΕ) 2018/1517 της Επιτροπής (2) απαριθμεί τα πιστοποιητικά που θεωρούνται ισοδύναμα με το πιστοποιητικό εγκεκριμένης διάθεσης «Έντυπο 1» του EASA, τα οποία μπορούν να χρησιμοποιούν οι οικονομικοί φορείς της ΕΕ κατά την εισαγωγή αγαθών υπό καθεστώς αναστολής και σύμφωνα με τους όρους που καθορίζονται στον κανονισμό (ΕΕ) 2018/581.
                  
               
                     (3)
                  
                  
                     Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία) (3), υπεγράφη εξ ονόματος της Ένωσης στις 29 Δεκεμβρίου 2020. Εφαρμόστηκε προσωρινά από την 1η Ιανουαρίου 2021 έως τις 30 Απριλίου 2021 και τέθηκε επίσημα σε ισχύ την 1η Μαΐου 2021.
                  
               
                     (4)
                  
                  
                     Η συμφωνία καλύπτει θέματα ασφάλειας της αεροπορίας, συμπεριλαμβανομένης της συνεργασίας με την Αρχή Πολιτικής Αεροπορίας του Ηνωμένου Βασιλείου (CAA), η οποία εκδίδει πιστοποιητικά εγκεκριμένης διάθεσης. Ως εκ τούτου, είναι σκόπιμο να θεωρηθούν τα πιστοποιητικά «Έντυπο 1 της CAA», που εκδίδονται από την CAA, ισοδύναμα με το «Έντυπο 1» του EASA και να συμπεριληφθούν στον κατάλογο του παραρτήματος II του εκτελεστικού κανονισμού (ΕΕ) 2018/1517.
                  
               
                     (5)
                  
                  
                     Επομένως, ο εκτελεστικός κανονισμός (ΕΕ) 2018/1517 θα πρέπει να τροποποιηθεί αναλόγως.
                  
               
                     (6)
                  
                  
                     Σύμφωνα με το παράρτημα 30 «Πιστοποίηση αξιοπλοΐας και περιβαλλοντική πιστοποίηση» της συμφωνίας, και ιδίως με το άρθρο 15 στοιχείο α) και το άρθρο 21 παράγραφοι 1 και 2 αυτού, τα πιστοποιητικά «Έντυπο 1 της CAA», που εκδίδονται από την CAA, για προϊόντα τα οποία αναπτύχθηκαν και πιστοποιήθηκαν πριν από τις 31 Δεκεμβρίου 2020 θεωρούνται επαρκή ώστε τα αγαθά που απαριθμούνται στο παράρτημα I του εκτελεστικού κανονισμού (ΕΕ) 2018/1517 να επωφελούνται από την αναστολή του εισαγωγικού δασμού κατά την έννοια του άρθρου 1 παράγραφος 1 του κανονισμού (ΕΕ) 2018/581, από την 1η Ιανουαρίου 2021. Ως εκ τούτου, ο παρών κανονισμός θα πρέπει να εφαρμοστεί αναδρομικά όσον αφορά τα εν λόγω πιστοποιητικά, προκειμένου να διασφαλίζεται η ασφάλεια δικαίου για τους οικονομικούς φορείς, και θα πρέπει να τεθεί σε ισχύ επειγόντως.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του εκτελεστικού κανονισμού (ΕΕ) 2018/1517 τροποποιείται και προστίθεται η ακόλουθη σειρά:
            
               
                           Αρχή πολιτικής αεροπορίας
                        
                        
                           Πιστοποιητικό εγκεκριμένης διάθεσης
                        
                     
                           «United Kingdom Civil Aviation Authority (Αρχή Πολιτικής Αεροπορίας του Ηνωμένου Βασιλείου)
                        
                        
                           CAA Form 1  (4)
                           
                        
                     
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Νοεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 98 της 18.4.2018, σ. 1.
         
            (2)  Εκτελεστικός κανονισμός (ΕΕ) 2018/1517 της Επιτροπής, της 11ης Οκτωβρίου 2018, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) 2018/581 του Συμβουλίου σχετικά με την προσωρινή αναστολή των αυτόνομων δασμών του κοινού δασμολογίου για ορισμένα αγαθά που μπορούν να ενσωματωθούν ή να χρησιμοποιηθούν σε αεροσκάφη (ΕΕ L 256 της 12.10.2018, σ. 58).
         
            (3)  ΕΕ L 149 της 30.4.2021, σ. 10.
         
            (4)  Από 1.1.2021.»